Skjerm (sykkel)

På en sykkel er en skjerm en del som omslutter et dekk slik at den skal stoppe sprute av sand, gjørme, steinsprut, væsker og annet veigrums som blir kastet i luften av det roterende hjulet. Heldekkende skjermer går over mesteparten av dekkets overside, og regnes som standardutstyr på brukssykler. Sportssykler kan ha mindre skjermer eller være helt uten skjermer, særlig på sykler laget for bruk i tørrere klima.

Skjermer har en ekstra kostnad og gir sykkelen ekstra vekt, men kan i tillegg til å holde syklisten tørrere på bein, bukse og rygg også forebygge lakkskader, forebygge øyeskader på passasjerer i sykkelvogner, og kan gi lavere luftmotstand. Spruten kan merkes godt når man sykler bak hverandre, som for eksempel ved sykling i felt, og noen klubber krever at det brukes bakskjerm til treninger på vinterstid.

For å montere skjermer må det være plass til det mellom hjulene og gaffel og ramme, og valg av dekk har også innvirkning på hvor god plass det er til skjermer. Det er ingen standarder for skjermer, men det finnes justerbare modeller på markedet som kan tilpasses flere sykler. Noen sykler har festepunkter (eyelets) på ramme og gaffel for å feste skjermer. Alternativt kan noen bakskjermer festes til setepinnen.

Se også 
 Frakkbeskytter
 Skjermskjørt
 Skvettlapp

Referanser 

Sykkeldeler